**BRELA yahimiza usajili wa alama za biashara**

Dar es Salaam

Na Athnath Mkiramweni

Wakala wa Usajili wa Biashara na Leseni (BRELA), umewataka wananchi kusajili alama za biashara zao ziweze kujulikana kwa urahisi tofauti na kusajili jina peke yake.

Msajili Msaidizi BRELA, Yvonne Massele, alisema hayo wakati wa maonesho ya Wakala huo yajulikanayo kama “KAMILIKA 2022” yaliyofanyika eneo la Mlimani City jijini Dar es Salaam.

Massele alisema wateja wengi wamekuwa wakisajili jina tu badala ya kusajili vyote pamoja kutokana na kukosa uelewa wa faida ya kusajili alama za biashara na huduma hivyo, BRELA inaendelea kutoa elimu hiyo kujenga uelewa zaidi.

Alisema alama ya biashara inamwakilisha mteja kwenye biashara yake, inaonyesha utofauti wa kipekee kati ya biashara moja na nyingine na kuwa watu wengi wamekuwa wakisajili jina pekee bila kujua umuhimu wa alama hiyo ya biashara.

“Alama za biashara ni ilea lama ambayo mfanyabiashara anaibuni kwa ajili ya kuwakilisha biashara yake”, alisema na kuongeza kuwa kwenye maonesho hayo wateja wengi wamejitokeza kusajili majina ya biashara pekee kwa kuwa walikuwa hawajui umuhimu wa alama za biashara na huduma, hivyo walitumia nafasi hiyo kuwaelimisha.

“Wananchi tunawakaribisha kusajili alama za biashara na huduma kwa kuwa faida zake ni kujulikana kisheria, mmiliki anaweza kuuza kwa mtu mwingine ili aweze kuitumia kwa muda, pia inawezesha kupata zabuni serikalini kwasababu inajulikana kisheria,” alisema Massele.

Alisema hivi sasa wakala huu utakuwa unawafuta wateja huko waliko kwa kuwa wameona kuna faida kubwa kuwafikia.